钦定古今图书集成/明伦汇编/闺媛典/第168卷 > 张惟本妻陆氏〈徐氏朱氏陈氏应氏附〉
## 钦定古今图书集成/明伦汇编/闺媛典/第168卷 > 张惟本妻陆氏〈徐氏朱氏陈氏应氏附〉

按《仙居县志》：“陆氏名瑛，张惟本妻。惟本病，谓陆曰：‘命
尽矣！母老子幼，卿年少，奈何’？陆曰：‘万一不讳，仰事俯
育，妾代任之，异日誓以完璧见君于夜台也’。”顷之，惟
本没，陆年二十，哭甚哀，经纪丧葬各如礼。守节六十
年，非大庆吊，足不越限。课子宗德、宗弘以义方，有过
辄涕泣，辍饮食以感动之。姑吴氏亦少寡，抚惟本成
立。本既丧，不胜哀楚。陆多方致吴欢，俾得终馀年。又
锺硕妻徐氏、府掾源慧妻朱氏，生员相圭妻陈氏、生
员相组妻应氏，并青年苦节，有陆氏风。而朱遭逢乱
世，赋役旁午，祸患相寻，坎坷益甚。子死守孙，乡人称
之曰“百炼刚。”